**פרשת עאישה א-ראבי** היא פרשה שבמהלכה נהרגה באוקטובר 2018 עאישה א-ראבי, פלסטינית תושבת בידיא. על פי החשד של השב"כ ועוד, מדובר בטרור יהודי, שכלל יידוי אבנים לעבר המכונית שבה נסעה, סמוך להתנחלות רחלים שבשומרון. בעקבות כך נעצרו מספר יהודים קטינים ונחקרו בקשר לאירוע. בינואר 2019 הוגש כתב אישום נגד אחד מהם בחשד לביצוע המעשה בנסיבות מעשה טרור.

הפיגוע
------

בשעות הערב של 12 באוקטובר 2018 נסעה עאישה א-ראבי, פלסטינית בת 47, אם לשמונה מבידיא ברכב עם בעלה, יעקוב מוחמד ראבי, ובתם בת ה-9. הם חזרו מחתונה בחברון. בכביש 60, לפי גרסת הבעל, בין צומת רחלים לצומת תפוח הושלכה על המכונית אבן במשקל קרוב לשני קילוגרם וניפצה את שמשתה.

האבן פגעה בראשה של א-ראבי, שמתה מפצעיה תוך זמן קצר. יעקוב נפצע קל. לפי רויטרס, הבעל אמר לאחר התקרית כי "האבנים באו מהצד שבו נמצאת ההתנחלות. יכולתי לשמוע אותם מדברים עברית, אבל לא ראיתי אותם".

### תגובות לפיגוע

שליח האו"ם לתהליך השלום במזרח התיכון, ניקולאי מלאדנוב, גינה את התקרית וכינה אותה "יידוי אבנים שלכאורה נזרקו על ידי מחבלים ישראלים". גם האיחוד האירופי גינה את התקרית.

יו"ר הרשות הפלסטינית מחמוד עבאס שוחח עם אביה ובעלה של א-ראבי וניחם את השניים. הוא אמר: "זהו פשע מכוער ביותר, אותו ביצעו המתנחלים בהגנתה של מדינת הכיבוש".

השר יריב לוין הגיב לגינויים ואמר: "אי אפשר שלא להתקומם נוכח הצביעות הזו של אותם אנשים, שמספיק בדל של אירוע שאפילו לא נבדק, והם כבר יודעים שהצד היהודי הוא האשם".

גם שגרירות ארצות הברית בישראל וג'ייסון דב גרינבלט, שליח הממשל האמריקאי למזרח התיכון, גינו את האירוע.

חקירת הפיגוע
------------

השב"כ חקר אפשרות שלפיה באירוע היו מעורבים תלמידי ישיבת "פרי הארץ" הסמוכה לרחלים, הנמצאת במרחק של חצי קילומטר עד קילומטר וחצי מהמקום שממנו נטען כי נזרקה האבן. בשב"כ התגבש חשד שזורקי האבנים הגיעו מהישיבה.

בסוף דצמבר 2018 עצר השב"כ שלושה תלמידים מהישיבה. הם נחקרו במשך שבוע בשב"כ לאחר שהוצא צו המונע מהם מפגש עם עורך דין. לאחר חמישה ימים נעצרו שני תלמידים נוספים וגם עבורם הוצא צו דומה. ב-6 בינואר 2019 הותר לפרסום כי הקטינים נעצרו בחשד למעורבות ברצח א-ראבי. אצל אחד העצורים נמצא דגל ישראל שעליו הכיתוב "מוות לציונים" וציור של צלב קרס. ב-10 בינואר שוחררו ארבעה מהעצורים למעצר בית.

אחד הרבנים בישיבת פרי הארץ העיד שהתלמידים היו עימו בזמן האירוע. הוא סיפר שבמשטרה לא היו מעוניינים לשמוע את עדותו, ורק לאחר שהגיש תצהיר לשופט בעניין, הורה השופט למשטרה לקבל את העדות.

### תגובות לחקירת הפיגוע

ב-4 בינואר 2019 פורסם מכתב שעליו חתומים רבנים ואנשי חינוך מהמגזר הדתי-לאומי שמחו על אופן החקירה. הרב חיים דרוקמן קרא לשחרר מיד את הקטינים העצורים. גם שר החקלאות, אורי אריאל, מתח ביקורת על אופן החקירה.

לאחר שפורסם שתושבים מיצהר נסעו בשבת לרחלים, כדי להדריך את תלמידי הישיבה כיצד להתמודד בחקירת שב"כ, פרסם הרב דב ליאור היתר לחלל שבת באופן כזה כאשר יש חשש לאובדנות של הנחקרים, משום שמדובר בפיקוח נפש. הרב יעקב אריאל אמר שזהו חילול שבת מן התורה והוא אינו מאמין שהרב ליאור התיר דבר שכזה.

שרת המשפטים, איילת שקד, נפגשה עם משפחות חמשת העצורים, ושמעה את טענותיהן נגד שיטות החקירה שמפעיל השב"כ נגד העצורים. עם הגשת כתב האישום נגד החשוד בפיגוע פרסם השב"כ הודעה המותחת ביקורת על מבקרי אופן החקירה.

העמדה לדין
----------

ב-24 בינואר 2019 הוגש כתב אישום נגד החשוד שנותר במעצר, באשמת הריגה, יידוי אבן לעבר כלי תחבורה וחבלה במזיד ברכב, כל אלה בנסיבות מעשה טרור. על פי כתב האישום יידה הקטין סלע שמשקלו קרוב לשני קילוגרם במטרה לפגוע בנוסעי רכב ממוצא ערבי. הראיה המרכזית היא דגימת DNA של הקטין שנמצאה על האבן שהרגה את א-ראבי. בניגוד למקובל במקרים דומים, הבדיקה נעשתה במעבדה לזיהוי פלילי של משטרת ישראל ולא במכון לרפואה משפטית.

הקטין החשוד הכחיש את האשמה. הפרקליטות ביקשה את המשך מעצרו עד לתום ההליכים המשפטיים כנגדו. ב-1 באפריל 2019 נפתח משפטו.

בעקבות הגשת כתב האישום פרסמו הרבנים יעקב אריאל, חיים דרוקמן, דב ליאור ויהושע שפירא קריאה לתרום לקרן עבור המאבק המשפטי והציבורי למען הקטין המואשם.

ב-14 במאי 2019 הוגשה לבית המשפט חוות דעת של מנהל המכון לרפואה משפטית, ד"ר חן קוגל, ולפיה הפגיעות בראשה של א-ראבי נגרמו מאנרגיה גבוהה מאוד ולא מפגיעת אבן, וכן שנמצאו בראשה שני מוקדי פגיעה לפחות, הסותרים פגיעה מאבן בודדת כטענת הפרקליטות. בהשלמה לחוות דעתו הביא ד"ר קוגל את עמדתם של שישה רופאים מומחים במכון, איתם התייעץ. שניים מאלו הסכימו עם ד"ר קוגל שהפגיעה לא הייתה מאבן, כאשר אחד מהם גם הסכים שיש לפחות שתי נקודות אימפקט. שתי רופאות חלקו על דעתו וטענו שמותה של המנוחה מאבן אפשרית ושני רופאים סברו כי "לא ניתן להכריע לכאן או לכאן" במקרה המדובר.

בית המשפט החליט על שחרור הקטין למעצר בית ובית המשפט העליון דחה את ערעור הפרקליטות בעניין.

בינואר 2020 הכיר משרד הביטחון במותה כפעולת איבה. תביעה של עזבונה של א-ראבי נגד המדינה בדרישה לפיצוי על כך שלא פעלה למנוע זריקת אבנים נדחתה על הסף מחמת התיישנות.

באוקטובר 2020 החל שלב ההוכחות במשפט הריגתה של א-ראבי.

הערות שוליים
------------

1. ↑  דבר ראשון, ‏נערים חשודים ברצח אם פלסטינית, באתר דבר העובדים בארץ ישראל, 6 בינואר 2019
2. ↑  אמיר בוחבוט ומאיה הורודניצ'אנו‏, הרגו ונערכו לחקירת שב"כ: נערים חשודים ברצח פלסטינית, באתר וואלה!‏, 06 בינואר 2019
3. ↑  יואב זיתון ואיתי שיקמן, הותר לפרסום: נערים יהודים חשודים ברצח פלסטינית באבנים, באתר ynet, 6 בינואר 2019
4. ↑  אליאור לוי וחסן שעלאן, פלסטינית נהרגה בשומרון: "מתנחלים יידו אבנים לעבר הרכב", באתר ynet, 13 באוקטובר 2018
5. ↑  ג'קי חורי, דיווח פלסטיני: אשה נהרגה לאחר שמתנחלים רגמו באבנים את רכבה ליד שכם, באתר הארץ, 4 בדצמבר 2018
6. 1 2  ג'קי חורי, השר לוין על מותה של הפלסטינית ליד צומת תפוח: "בדל של אירוע", באתר הארץ, 4 בדצמבר 2018
7. ↑  אלישע בן קימון, חסן שעלאן, ליעד אוסמו ואיתי בלומנטל, הרג הפלסטינית: שב"כ מעורב בחקירה. אבו מאזן: "פשע מכוער", באתר ynet, 13 באוקטובר 2018
8. ↑  US envoy calls rock attack that killed Palestinian woman ‘reprehensible’, באתר The Times of Israel, ‏15 באוקטובר 2018 (באנגלית).
9. ↑  אלמן ההרוגה הפלסטינית: "לא רוצים נקמה, רק שיתפסו את הרוצחים", באתר ynet, 14 באוקטובר 2018
10. ↑  יוני קמפינסקי, האזינו: שיחת טלפון מהשב"כ, באתר ערוץ 7, 6 בינואר 2019
11. ↑  יותם ברגר, שב"כ: שלושה מהקטינים שנעצרו חשודים במעורבות ברצח הפלסטינית עאישה אראבי, באתר הארץ, 6 בינואר 2019
12. ↑  שמעון כהן, איך הגיע צלב הקרס לדגל בישיבה, באתר ערוץ 7, 8 בינואר 2019
13. ↑  אלישע בן קימון, הטרור היהודי: ארבעה חשודים שוחררו למעצר בית, באתר ynet, 10 בינואר 2019
14. ↑  שמעון כהן, רב הנערים: הם היו איתי בשעת האירוע, באתר ערוץ 7, 6 בינואר 2019
15. ↑  קובי נחשוני, רבני ערים במכתב מחאה על חקירת הטרור היהודי, באתר ynet, 4 בינואר 2019
16. ↑  הרב דרוקמן קורא לראש הממשלה: שחרר את הנערים, באתר כיפה, 5 בינואר 2019
17. ↑  השר אורי אריאל, יו"ר האיחוד הלאומי, הצליח לקומם את בן ורוני כאשר טען כי "לחקור את כל תלמידי הישיבה זה מוזיל את השב"כ", באתר 103FM,‏ 10 בינואר 2019
18. ↑  קובי נחשוני, הרבנים פסקו: לחלל שבת כדי להכין חשודים לחקירת שב"כ, באתר ynet, 7 בינואר 2019  
יוי קמפינסקי, הרב ליאור: הגעת הבחורים בשבת - הצלה, באתר ערוץ 7, 7 בינואר 2019
19. ↑  מיכאל טוכפלד, ‏הרב אריאל: "אנשי הימין שנסעו לישיבה ברחלים חיללו שבת", בעיתון מקור ראשון, 11 בינואר 2019
20. ↑  יותם ברגר ובר פלג, שקד נפגשה עם משפחות החשודים במעורבות ברצח הפלסטינית עאישה א-ראבי, באתר הארץ, 7 בינואר 2019
21. ↑  אלון חכמון, ‏שב"כ: "גורמים בעלי אינטרס הפיצו שקרים והכפשות על חקירת הטרור היהודי", באתר מעריב אונליין, 24 בינואר 2019
22. ↑  מאיה הורודניצ'אנו‏, השופט חשף: ממצא ה-DNA - הראיה המרכזית בפרשת הטרור היהודי, באתר וואלה!‏, 23 בינואר 2019
23. ↑  יהונתן קליין, חדשות כיפה, ‏הראיה נגד הנער החשוד בהריגת הפלסטינית - לא הושגה כראוי?, באתר כיפה, 10 בפברואר, 2019
24. ↑  שלמה פיוטרקובסקי, נער יהודי מואשם בהריגת פלסטינית, באתר ערוץ 7, ‏י"ח בשבט תשע"ט
25. ↑  יותם ברגר, בכירי רבני הציונות הדתית קוראים לתרום לנער המואשם בהריגת עאישה א-ראבי, באתר הארץ, 31 בינואר 2019
26. ↑  תוספת לחוו"ד ד"ר חן קוגל, בפרשיית עאישה א-ראבי, באתר רוטר, ‏14 מאי 2019
27. ↑  יהושע (ג'וש) בריינר, ג'קי חורי, הרג עאישה א-ראבי: חוות דעת של ראש המכון לרפואה משפטית סותרת את כתב האישום, באתר הארץ, 14 במאי 2019
28. ↑  הפרקליטות ערערה על שחרור צ': "מסוכן לציבור", באתר "סרוגים", 15 במאי 2019
29. ↑  מכה לשב"כ ולפרקליטות: העליון דחה את הערעור הקטין צ' ישוחרר, באתר "סרוגים", 19 במאי 2019
30. ↑  גלעד כהן, אירוע הריגת הפלסטינית שרכבה נרגם באבנים הוכר כ"פעולת איבה", באתר ynet, 12 בינואר 2020
31. ↑  ע"א 2635/22 עזבון המנוח עאישה ראבי נ' משרד הבטחון, ניתן ב־11 באוגוסט 2022
32. ↑  הגר שיזף, החל שלב ההוכחות במשפט הנאשם בהרג א-ראבי; סנגורו: הקורונה תסייע לזיכויו, באתר הארץ, 20 באוקטובר 2020